C 284/42

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 284/10)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1)

OZNÁMENIE O ŠTANDARDNEJ ZMENE JEDNOTNÉHO DOKUMENTU

„Graves supérieures“

PDO-FR-A1014-AM03

Dátum oznámenia: 7. mája 2021

OPIS A DÔVODY SCHVÁLENEJ ZMENY

1. Úradný zemepisný kódex

Zoznam obcí bol aktualizovaný na základe úradného zemepisného kódexu z roku 2020.

Ide o čisto redakčnú zmenu a zemepisná oblasť sa nezmenila.

V dôsledku tejto zmeny sa zmenili body 6 a 9 jednotného dokumentu.

2. Vymedzená pozemková oblasť

Do prílohy, v ktorej sa uvádzajú zasadnutia príslušného vnútroštátneho výboru, ktorý schválil vymedzené pozemkové oblasti, sa doplnil dátum 11. február 2021.

Cieľom tejto zmeny je doplniť dátum, ku ktorému príslušný vnútroštátny orgán schválil zmenu vymedzenej pozemkovej oblasti v rámci zemepisnej oblasti výroby. Vymedzenie pozemkov spočíva v tom, že sa v rámci zemepisnej oblasti výroby určia pozemky vhodné na výrobu výrobku s chráneným označením pôvodu.

Tieto zmeny sa netýkajú jednotného dokumentu.

3. Odkazy na kontrolný orgán

Odkaz na kontrolný orgán sa preformuloval v záujme jeho zosúladenia s formuláciou používanou v iných špecifikáciách výrobkov. Ide výlučne o redakčnú zmenu.

Táto zmena sa netýka jednotného dokumentu.

JEDNOTNÝ DOKUMENT

1. Názov

Graves supérieures

2. Druh zemepisného označenia:

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

STRUČNÝ OPIS

Tiché biele vína so zvyškovým cukrom získaným z prezretého hrozna zberaného manuálne postupným triedením. Ich štruktúra je založená na odrode Sémillon B. Ide o guľaté, plné vína zlatožltej farby s arómami kandizovaného ovocia. Prípadná asambláž s odrodami Sauvignon B a Muscadelle B dodáva vínu sviežosť.

Minimálny prirodzený obsah alkoholu je 13,5 %.

Obsah skvasiteľných cukrov (G + F) je vyšší alebo rovný 34 g/l.

Ostatné analytické kritériá sú v súlade s predpismi EÚ.

VŠEOBECNÉ ANALYTICKÉ VLASTNOSTI

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

5.1. Osobitné enologické postupy

1. Hustota a spon výsadby

Pestovateľské postupy

Minimálna hustota výsadby je 5 000 krov na hektár.

Vzdialenosť medzi radmi nesmie byť väčšia ako 2 metre a vzdialenosť medzi krami v jednom rade nesmie byť menšia ako 0,80 metra

2. Pravidlá rezu viniča

Pestovateľské postupy

Rez sa vykonáva najneskôr v štádiu rozvinutých listov (fenofáza 9 podľa Lorenza).

Na rez viniča sa používajú tieto techniky, pričom na každom kre sa ponecháva maximálne dvanásť očiek:

— krátky rez na čapíky alebo dlhý raz na ťažeň,

— krátky rez na čapíky (dvojramenný kordón alebo štvorramenná vejárovitá palmeta).

3. Zber hrozna

Obmedzenie týkajúce sa výroby

Vína vyrobené z prezretého hrozna (prítomnosť ušľachtilej plesne a/alebo zhrozienkovatenie na slnku), ktoré sa zberá manuálne postupným triedením.

4. Obohacovanie

Osobitný enologický postup

Víno možno obohacovať podľa pravidiel stanovených v špecifikácii výrobku.

5.2. Maximálne výnosy

48 hektolitrov na hektár

6. Vymedzená zemepisná oblasť

Zber hrozna, vinifikácia, výroba a vyzrievanie vín sa uskutočňujú na území týchto obcí v departemente Gironde (zoznam je vypracovaný na základe úradného zemepisného kódexu z 26. februára 2020): Arbanats, Ayguemorte-les-Graves, Beautiran, Bègles, La Brède, Budos, Cabanac-et-Villagrains, Cadaujac, Canéjan, Castres-Gironde, Cérons, Cestas, Eysines, Gradignan, Guillos, Le Haillan, Illats, Isle-Saint-Georges, Landiras, Langon, Léogeats, Léognan, Martillac, Mazères, Mérignac, Pessac, Podensac, Portets, Pujols-sur-Ciron, Roaillan, Saint-Médard-d’Eyrans, Saint-Michel-de-Rieufret, Saint-Morillon, Saint-Pardon-de-Conques, Saint-Pierre-de-Mons, Saint-Selve, Saucats, Talence, Toulenne, Villenave-d’Ornon, Virelade, a časť územia obce Coimières, ktorá zodpovedá časti A (parcela Herrères) prvej listiny zapísanej v katastri nehnuteľností (revidovaná mapa z roku 1934) certifikovanej v súlade s pôvodnou archivovanou katastrálnou mapou z 5. novembra 2010.

7. Hlavné muštové odrody

Muscadelle B

Sauvignon B – Sauvignon blanc

Sauvignon gris G – Fié gris

Semillon B

8. Opis súvislostí

Zemepisná oblasť chráneného označenia pôvodu „Graves supérieures“ tvorí pás so šírkou približne desať kilometrov na ľavom brehu rieky Garonne, ktorý sa tiahne od Bordeaux na severe po obec Langon na juhovýchode.

Ako naznačuje názov označenia, územie výroby „Graves supérieures“ tvorí hrubý pobrežný štrk, obliaky, hrubší štrk a piesčitý a ílovitý silt. Podložie je miestami vápencové, ale v zásade ho tvorí čistý piesok, železitý pieskovec alebo íl. Pokrýva plochu 43 obcí departementu Gironde.

Pôdne typy sú výsledkom dlhej a komplexnej geologickej minulosti, ktorá je úzko spätá so vznikom rieky Garonne, zmenami jej trasy a následnými ľadovými dobami obdobia štvrtohôr. Počas týchto období pyrenejské ľadovce vyhĺbili údolia, čím vznikol riečny štrk, ktorý časom rieky odplavili až do regiónu Bordeaux. Z týchto štrkových sedimentov sa zachovali len štrkové pahorky všetkých možných veľkostí a typov.

Všetky pôdy, ktoré sa tu odvtedy vytvorili, sa vyznačujú vysokou priepustnosťou, ktorá je daná vysokým obsahom štrku a hrubého pobrežného štrku. Vína „Graves supérieures“ vďačia za svoju štruktúru a vynikajúcu povesť okrem iného aj všetkým uvedeným vlastnostiam pôdy. Svahy majú dobrý odtok vody, čím sa zabezpečuje výborné povrchové odvodnenie. Rozsiahla hydrografická sieť malých vodných tokov, ktoré sú prítokmi rieky Garonne, toto odvodnenie ešte zintenzívňuje. V takýchto typoch pôd má vinič prísne regulovaný prísun vody.

Vinice sa nachádzajú v oblasti s jedinečným a priaznivým podnebím. Na západe ich pred nečasom chráni borovicový les, ktorý zohráva dôležitú termoregulačnú úlohu. Pred veľkými horúčavami a nadmernou vlhkosťou sú chránené prirodzeným prevzdušňovaním a prirodzenou ventiláciou vďaka blízkosti rieky Garonne a oceánske vplyvy zase prispievajú k zmierňovaniu jarných mrazov. Vinohradnícke krajiny v tejto oblasti, tvorené miernymi svahmi, kde sa na hrozne odráža svetlo zo svetlých a lesklých obliakov, sa nachádzajú medzi riekou a borovicovými lesmi.

Oblasť výroby „Graves supérieures“ je domovom veľkých bielych a červených vín a zrodili sa tu postupy, ktoré sa používajú až do dnešných čias. Odrody pestované v oceánskej klíme si už od 17. a 18. storočia vyžadovali vedenie na oporných koloch. Neskôr sa zaužívalo vedenie na oporných konštrukciách a precízny spôsob rezu, ktorými sa zabezpečuje rovnomerne rozmiestnená úroda, ako aj listová plocha dostatočná na fotosyntézu potrebnú na optimálnu zrelosť hrozna.

V súlade s tradičnými metódami vymedzená pozemková oblasť zvolená na zber hrozna pozostáva z pozemkov s prírodným odvodnením, ktoré je buď výsledkom dobrého odtoku vody, alebo ich polohy na pahorku alebo svahu. Vylúčené sú zemepisné a topografické polohy, ktoré sú príliš ďaleko od rieky Garonne (a teda nie sú tepelne regulované riekou) alebo sú obklopené lesom (ktorý blokuje cirkuláciu studeného vzduchu), v dôsledku čoho sú vystavené jarným mrazom.

Presným vymedzením pozemkov sa zabezpečuje optimálny vývoj miestnych odrôd, ktoré boli v priebehu dejín zvolené na základe ich vhodnosti na skladovanie a vyzrievanie, ktorá súvisí s potrebou prepravy týchto výrobkov na dlhšie vzdialenosti.

Vína s chráneným označením pôvodu „Graves supérieures“ sú výlučne biele vína so zvyškovým cukrom. Ich štruktúra je založená na odrode Sémillon B, ktorá sa zberá manuálne postupným triedením, a to v prezretom stave. Ide o guľaté, plné vína zlatožltej farby s arómami kandizovaného ovocia. Klimatické podmienky v zemepisnej oblasti chráneného označenia sú obzvlášť priaznivé pre túto techniku zberu. Asambláž s odrodami Sauvignon B a Muscadelle B, zberanými rovnakou technikou, dodáva vínam sviežosť. Táto sviežosť je takisto výsledkom povahy piesčitých pôd alebo ílovitej základnej hmoty, na ktorých sa nachádzajú pozemky s chráneným označením, vďaka ktorej sa konečný výrobok vyznačuje dobre vyváženým obsahom zvyškových cukrov, jemnosťou a kvetinovými a ovocnými tónmi. Tieto vína môžu vyzrievať niekoľko rokov, no lahodné je i mladé víno.

Minimálna hustota výsadby je vyššia, aby sa zabezpečila dostatočná úroda bez preťaženia krov, čo je predpokladom dosiahnutia zrelosti hrozna a optimálnej koncentrácii jeho zložiek.

Vďaka blízkosti prístavu Bordeaux, ktorý sa v priebehu dejín stal obchodným uzlom predaja týchto vín do všetkých kútov sveta, ako aj jedinečným miestnym geologickým a pôdnym podmienkam, si vína s chráneným označením pôvodu „Graves supérieures“ vyslúžili medzinárodnú povesť.

9. Ďalšie základné podmienky (balenie, označovanie, iné požiadavky)

Oblasť v bezprostrednej blízkosti

Právny rámec

Vnútroštátne právne predpisy

Typ dodatočnej podmienky:

Výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinifikáciu, výrobu a vyzrievanie vín, pozostáva z územia týchto obcí departementu Gironde na základe úradného zemepisného kódexu z 26. februára 2020: Barsac, Béguey, Bieujac, Bommes, Cadillac, Fargues, Langoiran, Loupiac, Le Pian-sur-Garonne, Preignac, Rions, Saint-Loubert, Saint-Maixant, Saint-Pierre-d’Aurillac, Sainte-Croix-du-Mont, Sauternes a tej časti územia obce Castets et Castillon, ktorá zodpovedá územiu bývalej obce Castets-en-Dorthe pred jej pričlenením k obci Castillon-de-Castets 1. januára 2017.

Väčšia zemepisná jednotka

Právny rámec

Vnútroštátne právne predpisy

Typ dodatočnej podmienky:

dodatočné ustanovenia o označovaní

Opis podmienky:

Na etiketách vín s chráneným označením pôvodu možno uvádzať väčšiu zemepisnú jednotku „Vin de Graves“.

Táto väčšia zemepisná jednotka musí byť uvedená písmom, ktoré nesmie byť vyššie ani širšie ako dve tretiny veľkosti písma, ktorým je uvedený názov chráneného označenia pôvodu.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-f819edf9-40af-4f73-9357-def82d1a30d2

(1) Ú. v. ES L 9, 11.1.2019, s. 2.